Baráttufundur í kvöld um sjávarútvegsmál á Snæfellsnesi Almennur baráttufundur um sjávarútvegsmál verður í félagsheimilinu Klifi í Ólafsvík í kvöld , fimmtudag og hefst klukkan 20:30 . Víðtæk samstaða er um boðun fundarins en að honum standa fulltrúar Grundarfjarðarbæjar , Snæfellsbæjar , Stykkishólmsbæjar , Smábátafélagsins Snæfells , Útvegsmannafélags Snæfellsness og Verkalýðsfélags Snæfellinga . Í tilkynningu segir að kastljósum verði einkum beint að þeim efnahags - og samfélagslegu áhrifum sem ríkjandi óvissa um framtíðarskipan í sjávarútvegi hefur . Hún setji mark sitt á fiskvinnslufyrirtækin , fiskvinnslufólk , smábátaútgerðir og yfirleitt allt mannlíf í byggðarlögum á Snæfellsnesi . Þarna vegi þungt hugmyndir um svokallaða fyrningarleið . Bein vefútsending verður af fundinum á heimasíðu Snæfellsbæjar . Ræðumenn verða : Erla Kristinsdóttir fiskverandi í Rifi , Þorsteinn Sigurðsson , varaformaður Verkalýðsfélags Snæfellinga , Rósa Guðmundsdóttir verkstjóri í fiskvinnslu í Grundarfirði , Kristín Björk Gilsfjörð sjómannskona á Hellissandi , Heiðar Magnússon útgerðarmaður í Ólafsvík , Guðbjartur Hannesson formaður starfshóps um endurskoðun laga um fiskveiðistjórnun og Kristinn Jónasson bæjarstjóri í Snæfellsbæ . Fundarstjóri verður Erla Friðriksdóttir bæjarstjóri í Stykkishólmi .